Andra Kalnača

Andra Kalnača (dzimusi Prauliņa  Liepājā) ir latviešu valodniece un pedagoģe. Darbojas letonikas un gramatikas nozarē.

 Dzīvesgājums 
Dzimusi Liepājā. 1983. gadā absolvējusi mācības Liepājas 1. vidusskolā (tagad Liepājas Valsts 1. ģimnāzija).
No 1983. līdz 1988. gadam studējusi Latvijas Valsts universitātes Filoloģijas fakultātē, kur ieguvusi filoloģes, latviešu valodas un literatūras pasniedzējas kvalifikāciju. No 1989. līdz 1995. gadam studējusi Latvijas Universitātes Baltu valodu katedras (līdz 1992. gadam tā bija Latviešu valodas katedra) doktorantūrā.

1994. gadā Andra Kalnača ieguvusi filoloģijas maģistra grādu, 1997. gadā — filoloģijas doktora grādu, disertāciju aizstāvējusi par tēmu "Darbības vārda laika formu funkcionālā sistēma latviešu valodā", disertācijas zinātniskā vadītāja Viļņas Universitātes profesore Dr. habil. hum. Aldona Paulauskiene (Aldona Paulauskienė). 2000. gadā ieguvusi docenta, 2006. gadā — asociētā profesora akadēmisko nosaukumu, 2012. gadā — profesora akadēmisko nosaukumu, 2013. gadā — vadošā pētnieka akadēmisko nosaukumu.
2023. gadā ievēlēta par tenūras profesori latviešu sinhroniskajā valodniecībā, valodniecības un literatūrzinātnes nozarē. Atkārtoti bijusi viesdocente un viesprofesore Minsteres Universitātē Vācijā; vairākkārt papildinājusies Helsinku Universitātē Somijā u.c. universitātēs.

Pēc studijām Latvijas Universitātes Filoloģijas fakultātē uzsākusi darba gaitas fakultātes Baltu valodu katedrā, kur no 1988. līdz 1997. gadam bijusi asistente, pēc tam līdz 2000. gadam — lektore, līdz 2006. gadam — docente, līdz 2012. gadam asociētā profesore, 2012. gadā ievēlēta par profesori, kopš 2023. gada — tenūras profesore LU Humanitāro zinātņu fakultātes Latvistikas un baltistikas nodaļā. Docē dažādus kursus, tai skaitā latviešu valodas morfoloģiju, morfonoloģiju, stilistiku un tekstveidi, vēsturisko gramatiku, funkcionālo gramatiku, gramatizēšanās teoriju, kā arī valodniecības vēsturi un etnolingvistiku. 2008.—2018. gadā Latvijas Universitātes Humanitāro zinātņu fakultātes Latvistikas un baltistikas nodaļas Latviešu un vispārīgās valodniecības katedras vadītāja. No 2013. gada līdz 2025. gadam — LU HZF Latvistikas un baltistikas nodaļas vadošā pētniece.

 Darbi 
Vairāk nekā 90 zinātnisku rakstu autore gan Latvijas, gan ārzemju valodniecības izdevumos, 18 rakstu krājumu sastādītāja un redaktore. Ir publicējusi piecas monogrāfijas:
 Kalnača, Andra. Morfēmika un morfonoloģija. Rīga: LU Akadēmiskais apgāds, 2004
 Kalnača, Andra. Morfoloģijas stilistika. Rīga: LU Akadēmiskais apgāds, 2011
 Kalnača, Andra. A Typological Perspective on Latvian Grammar. Warsaw / Berlin: De Gruyter Open, 2014
 Kalnača, Andra, Lokmane, Ilze. Latvian Grammar. Rīga: LU Akadēmiskais apgāds, 2021
 kolektīvā monogrāfija: Metslang, Helle, Norvik, Miina, Kalnača, Andra (eds.). Insights into the Baltic and Finnic Languages. Contacts, Comparisons, and Change. Berlin: Peter Lang, 2022.

Piedalījusies arī dažādu kolektīvu pētījumu ("Valodniecības pamatterminu skaidrojošā vārdnīca" (2007), "Latviešu valoda" (2013), "Latviešu valodas gramatika" (2013, atk. izd. 2015)) izstrādē.

LU HZF Latvistikas un baltistikas nodaļas ikgadējā rakstu krājuma "Valoda: nozīme un forma" galvenā redaktore.

 Atsauces 

Kategorija:1965. gadā dzimušie
Kategorija:Liepājā dzimušie
Kategorija:Latvijas valodnieki
Kategorija:Latvijas zinātnieces